Na temelju članka 70. Stavka 2. Zakona o odgoju i obrazovanju u osnovnoj i srednjoj školi (NNbr.87/08., 86/09., 92/10., 105/10., 90/11., 16/12., 86/12., 94/13., 152/14, 07/17., 68/18., 98/19., 64/20), a u svezi s člankom 17. stavkom 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71/14., 118/14., 154/14., 94/18., 96/18), članka 26. Zakona o provedbi opće uredbe o zaštiti podataka (NN 42/18.)), te članka 58. Statuta Centra za odgoj i obrazovanje Tomislav Špoljar, a nakon prethodnog savjetovanja sa sindikalnim povjerenikom u funkciji radničkog vijeća o donošenju Pravilnika o video nadzoru, Školski odbor na sjednici održanoj dana 23. rujna 2021. godine donio je;

**Pravilnik o video nadzoru**

**Članak 1.**

1. Ovim pravilnikom regulirano je prikupljanje obrada i čuvanje osobnih podataka korištenjem sustava video nadzora.
2. Centar za odgoj i obrazovanje Tomislav Špoljar (u daljnjem tekstu: Centar) koristi sustav video nadzora na adresi Jurja Križanića 33, Varaždin, zbog sigurnosti učenika, radnika, posjetitelja/stranaka i imovine Centra, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.
3. Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničen na ispunjenje svrhe i stavka 1.ovog članka.
4. U svrhu iz stavka 1.ovog članka u obuhvatu sustava video nadzora su svi ulazi u Centar, odnosno prostor oko škole koji se nalazi neposredno do ulaza i izlaza, te hodnici. Video nadzorom nisu pokriveni prostori učionica, zbornice, školske knjižnice, uredi stručnog suradnika pedagoga i socijalnog pedagoga, ured ravnatelja Centra, uredi tajnika, voditelja računovodstva i administratora, prostor koji koristi pomoćno tehničko osoblje i domar Centra, školska kuhinja , sanitarni prostor za učenike i radnike Centra te veći dio unutarnjeg stepeništa zgrade Centra.
5. Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.
6. Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

1. Podatci prikupljeni korištenjem sustava video nadzora nalaze se na snimaču koji je zaključan u za to posebno namijenjenom, sigurnosnom ormaru u uredu tajnice Centra.
2. Pristup podatcima, odnosno uvid u sadržaj nastao korištenjem sustava video nadzora, ima ravnatelj, a uz dozvolu ravnatelja i domar Centra.
3. Pristup podatcima, odnosno uvid u sadržaj nastao korištenjem sustava video nadzora, moguć je isključivo preko monitora koji se nalazi u uredu tajnice Centra.
4. Presnimavanje i pohrana sadržaja nastalog korištenjem sustava video nadzora na druge medije, kao i daljnje korištenje istog, dopušteni su isključivo u slučajevima određenim zakonom.

**Članak 3.**

1. Podatci prikupljeni korištenjem sustava video nadzora čuvaju se najduže 30 dana, a nakon proteka tog vremena podatci se brišu ili uništavaju na odgovarajući način.
2. U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podatci čuvaju duže od vremena navedenog u stavku 1. ovoga članka.
3. Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podatci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

1. Ravnatelj Centra dužan je osigurati da se na vidnom mjestu pri ulasku u školu istakne obavijest da se prostor nadzire sustavom tehničke zaštite.
2. Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj pravilnik stupa na snagu danom objave na oglasnoj ploči Centra dana 23. rujna 2021.g.

 Predsjednica Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Klara Kapeš, prof. logoped

Klasa:003-05/21-01/2

Urbroj:2186-40-01-21-1

Varaždin, 23. rujna 2021.

 Ravnatelj:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Marin Vučić,prof.def.reh, mag.rel.publ.